Limpopo-ontsnapping: Drie weer vas | Maroela Media
Drie verhoorafwagtende gevangenes wat Woensdagoggend uit die Lebowakgomo-aanhoudingselle in Limpopo ontsnap het, is sedertdien weer vasgetrek.
Lt.kol. Moatshe Ngoepe, woordvoerder van die polisie, het gesê Thabiso Rudolf Maleka (30) en Motswiri Mphahlele (25) is vanoggend weer in hegtenis geneem. ŉ Derde gevangene, Piet Maashaba (19), is reeds Woensdagaand weer vasgetrek.
Die sewe gevangenes het ontsnap nadat hulle glo die boonste gedeelte van een van die selblokke oopgesny het.
Die ander vier gevangenes is steeds op vrye voet en die soektog na hulle gaan voort. Hulle is Lucas Chuene (30) wat in hegtenis geneem is vir moord, Tshepo Maja (39), Mpho Ledwaba (30) en Frans Maponya (19) wat almal in hegtenis geneem is in verband met verkragting en roof.
Die polisie het vroeër gesê vier van die sewe gevangenes is in hegtenis geneem in verband met ŉ voorval in Junie verlede jaar waar ŉ man en sy vriendin in ŉ straat in Lebowakgomo aangeval en van hul selfone en klere beroof is. Die verdagtes het die vrou glo daarna om die beurt verkrag.
Enigiemand met inligting oor waar die oorblywende verdagtes hulle moontlik kan bevind, word versoek om die naaste polisiestasie of kol. Margarett Kgwedi by 082 451 7229 te bel.
Mosie van wantroue in Zuma dan gehou
Is dié bewaarders doof of het hul geslaap, fire hulle
wraggies · 10 maande gelede
Met wat is die dak oopgesny, by wie het hulle dit gekry, was hulle deursoek voordat hulle in die selle gesit is, ek meen hierdie is ernstige misdrywe.